b'\n_START_ARTICLE_\nSindrom adrenalne izgorelosti\n_START_PARAGRAPH_\nSindrom adrenalne izgorelosti (SAI oz. adrenalna izgorelost) se ka\xc5\xbee kot psihi\xc4\x8dna motnja, najpogosteje v obliki hudih depresivnih in/ali anksioznih simptomov, lahko pa tudi v obliki somatskih znakov. Pod sindrom adrenalne izgorelosti uvr\xc5\xa1\xc4\x8damo stanje tik pred adrenalnim zlomom in obdobje po adrenalnem zlomu. Na adrenalni zlom ka\xc5\xbeejo skoraj popolna izguba energije ter velik psihofizi\xc4\x8den in nevrolo\xc5\xa1ki zlom. Za obdobje po adrenalnem zlomu je zna\xc4\x8dilno, da prvi popolni iz\xc4\x8drpanosti sledi obdobje intenzivnih vpogledov, sprememba vrednostnega sistema in transformacija osebnostnih lastnosti. Obdobje pred zlomom lahko traja nekaj mesecev, sam zlom nekaj tednov, okrevanje po njem pa v povpre\xc4\x8dju dve do \xc5\xa1tiri leta, lahko pa tudi do 6 let\n_START_SECTION_\nDogajanje pri sindromu adrenalne izgorelosti v telesu\n_START_PARAGRAPH_\nObremenitev, ki traja dolgo \xc4\x8dasa in jo oseba zaznava kot obvladljivo, nenehno spodbuja osi hipotalamus-hipofiza-adrenalne \xc5\xbeleze (HHA) in pove\xc4\x8duje izlo\xc4\x8danje kortizola. Ker so osi HHA kroni\xc4\x8dno hiperaktivne, pa je njihova kon\xc4\x8dna posledica zmanj\xc5\xa1ana odzivnost postsinapti\xc4\x8dnih receptorjev monoaminskih nevrotransmiterjev. To pomeni, da se v hipotalamusu blokira zaznavanje povratnih signalov iz kortizola (gre za negativno povratno zanko). Posledica je zmanj\xc5\xa1ano izlo\xc4\x8danje kortizola (adrenalna izgorelost, sekundarna insuficienca kortizola), ki se lahko ka\xc5\xbee kot zni\xc5\xbeana raven jutranjega bazi\xc4\x8dnega kortizola (podobno kot pri posttravmatski stresni motnji), zni\xc5\xbeana celotna dnevna krivulja ravni bazi\xc4\x8dnega kortizola ali kot zmanj\xc5\xa1ano izlo\xc4\x8danje kortizola v obremenilnih situacijah . Ko oseba zaznava, da je obremenitev, ki je lahko kroni\xc4\x8dna ali akutna, neobvladljiva, mo\xc4\x8dno ogro\xc5\xbeajo\xc4\x8da ali povezana z izgubo, je raven jutranjega kortizola zni\xc5\xbeana. \xc4\x8ce oseba do\xc5\xbeivlja stanje adrenalne izgorelosti, je izlo\xc4\x8danje kortizola pod pritiskom \xc5\xa1e ni\xc5\xbeje, zato nekateri raziskovalci temu pravijo tudi sindrom izgorelosti osi HHA ali adrenalna utrujenost (angl. adrenal burnout, adrenal fatigue). Zvi\xc5\xa1anje ravni kortizola, do katerega prihaja v stanju izgorevanja pred adrenalnim zlomom, se lahko ka\xc5\xbee kot hiperglikemija, evforija, zvi\xc5\xa1ana stopnja energije, vznemirjenost, pove\xc4\x8danje koli\xc4\x8dine \xc5\xbeelod\xc4\x8dne kisline, zvi\xc5\xa1an krvni tlak, a tudi kot zmanj\xc5\xa1anje mi\xc5\xa1i\xc4\x8dne mase in prerazporeditev ma\xc5\xa1\xc4\x8dobe v telesu ali zmanj\xc5\xa1an imunski odziv organizma . Pomanjkanje kortizola po adrenalnem zlomu se lahko odra\xc5\xbea kot hipoglikemija, nemir, nespe\xc4\x8dnost, nezmo\xc5\xbenost koncentracije, depresivnost, apatija, utrujenost, razdra\xc5\xbeljivost, negativizem, upad iniciativnosti ali socialna izolacija . Zaradi posrednega in neposrednega delovanja na vse organe v telesu in imunski sistem, se pri tem pojavi \xc5\xa1e ve\xc4\x8d telesnih znakov, kot pri sindromu izgorelosti. Ti so: pove\xc4\x8dana kapilarna prepustnost \xe2\x80\x93 otekanje, omoti\xc4\x8dnost, driska ali zaprtost, zni\xc5\xbean krvni tlak ali padec krvnega tlaka pri vstajanju, ortostati\xc4\x8dna tahikardija. Zni\xc5\xbea se presnova ogljikovih hidratov, prihaja do motenj delovanja vseh organov, motenj v imunskem sistemu, pojavljajo se prebavne te\xc5\xbeave, te\xc5\xbeave s srcem in o\xc5\xbeiljem . V najhuj\xc5\xa1em primeru se lahko stopnjujejo do infarkta, mo\xc5\xbeganske kapi ali huj\xc5\xa1ega depresivnega sindroma.\n_START_SECTION_\nPopulacija pojavljanja adrenalne izgorelosti\n_START_PARAGRAPH_\nZnaki izgorelosti se enako pogosto pojavljajo pri mo\xc5\xa1kih in \xc5\xbeenskah vseh starostnih skupin in pri vseh stopnjah izobrazbe in na vseh vrstah delovnih mest. Ogro\xc5\xbeenost nara\xc5\xa1\xc4\x8da s stopnjo izobrazbe.\n_START_SECTION_\nVzroki adrenalne izgorelosti\n_START_PARAGRAPH_\nProu\xc4\x8devanje sindroma izgorelosti je pokazalo, da gre za tri skupine vzrokov, ki medsebojno vplivajo na nastanek tega stanja . \xe2\x80\xa2 Dru\xc5\xbebene okoli\xc5\xa1\xc4\x8dine: vrednote kot so u\xc4\x8dinkovitost, prodornost in doseganje statusa sestavljajo delovno etiko, ki je postala glavna vrednota. Delo ne ponuja ve\xc4\x8d ob\xc4\x8dutka varnosti, ampak negotovosti. \xe2\x80\xa2 Psiholo\xc5\xa1ke okoli\xc5\xa1\xc4\x8dine \xc5\xbeivljenja in dela: poleg ustreznega pla\xc4\x8dila za svoje delo, k pozitivnim psiholo\xc5\xa1kim okoli\xc5\xa1\xc4\x8dinam prispevajo \xc5\xa1e pozitivna potrditev za dobro opravljeno delo, relativno stabilni pogoji dela in nadzor nad delovnimi okoli\xc5\xa1\xc4\x8dinami, jasno opredeljene naloge. \xe2\x80\xa2 Osebnostne lastnosti: skoraj praviloma pregorijo najsposobnej\xc5\xa1i, najodgovornej\xc5\xa1i, najbolj zavzeti in naju\xc4\x8dinkovitej\xc5\xa1i ljudje, tisti, ki so bili do zloma uspe\xc5\xa1nej\xc5\xa1i od povpre\xc4\x8dja . Recipro\xc4\x8dni model izgorelosti vklju\xc4\x8duje vse te dejavnike in njihovo sovplivanje.\n_START_SECTION_\nRecipro\xc4\x8dni model izgorelosti (RMI)\n_START_PARAGRAPH_\nrazlaga izgorevanje in izgorelost, kot posledico neravnovesja med vlaganjem (\xc4\x8drpanjem) energije (telesne, \xc4\x8dustvene, kognitivne) in zadovoljevanjem potreb (obnavljanjem energije) ter odzivanjem oseb na nerecipro\xc4\x8dne situacije (osebnostne lastnosti) v \xc5\xbeivljenjskih in delovnih okoli\xc5\xa1\xc4\x8dinah. Model je nastal na podlagi podatkov iz strokovnih virov in raziskovalnega dela. Prav raziskovalno delo na tem podro\xc4\x8dju, pa je \xc5\xbeelelo razviti vpra\xc5\xa1alnik, ki bo razlikoval med posameznimi stopnjami izgorelosti ter s tem pripomogel k prepoznavanju zadnje stopnje izgorelosti adrenalne izgorelosti.\n_START_SECTION_\nAdrenalna izgorelost - nevroendokrina motnja\n_START_PARAGRAPH_\nVzroki za izgorelost so sicer psiholo\xc5\xa1ke narave, vendar so posledice \xe2\x80\x93 padec energije v stanju adrenalne izgorelosti \xe2\x80\x93 realno, objektivno merljivo fiziolo\xc5\xa1ko stanje. Telo tvori premalo kortizola. Posledica izgorevanja je namre\xc4\x8d funkcionalna sprememba v nevroendokrinem sistemu in se ka\xc5\xbee kot motnja v delovanju osi HHA (hipotalamo-hipofizno-adrenalna os) . Spremembe se pojavijo tudi pri nevrotransmiterjih, saj motnje v recepciji serotonina povzro\xc4\x8dajo depresivne simptome. Na nevrolo\xc5\xa1ki ravni se v stanju adrenalne izgorelosti pojavi motnja v delovanju prednjega mo\xc5\xbeganskega re\xc5\xbenja. Posledica tega so spremembe v obna\xc5\xa1anju osebe, saj je ta del mo\xc5\xbeganov odgovoren za odlo\xc4\x8danje, socialno obna\xc5\xa1anje, sposobnost presojanja in predvidevanja obna\xc5\xa1anja drugih, spomin in izra\xc5\xbeanje \xc4\x8dustev. Kot ka\xc5\xbeejo raziskave, so funkcionalne nevroendokrine spremembe in bolezenska slika pri zadnji stopnji izgorelosti, torej pri adrenalni izgorelosti, enake spremembam pri sindromu kroni\xc4\x8dne utrujenosti\n_START_SECTION_\nRazlika med izgorelostjo ter depresijo in anksioznostjo\n_START_PARAGRAPH_\nDepresivni simptomi pri sindromu izgorelosti se razlikujejo od klasi\xc4\x8dnih depresivnih simptomov, tako po izvoru kot po sami sliki. Pri dobri polovici odraslih depresivnih pacientov se pojavlja povi\xc5\xa1an bazi\xc4\x8dni krotizol , pri adrenalni izgorelosti pa je zaradi blokade osi HHA ta zni\xc5\xbean . Pri depresivnem stanju je zna\xc4\x8dilno, da imajo osebe negativno samopodobo, medtem ko izgorele osebe zmorejo obdr\xc5\xbeati relativno pozitivno samopodobo. Zaradi iz\xc4\x8drpanosti za\xc4\x8dne upadati tisti del pozitivne samopodobe, ki ga pogojuje storilnost oz. labilna samopodoba. \xc5\xa0e ve\xc4\x8d, ta del samopodobe, oz. potreba po vzdr\xc5\xbeevanju s storilnostjo pogojene samopodobe, je lahko motiv, ki pripelje do izgorelosti .\n_START_SECTION_\nZna\xc4\x8dilna stanja in bolezni, ki se pojavljajo v \xc4\x8dasu adrenalne izgorelosti\n_START_PARAGRAPH_\nZaradi zvi\xc5\xa1ane ravni kortizola se podalj\xc5\xa1a katabolizem in zmanj\xc5\xa1a zmo\xc5\xbenost regeneracije. Na to se telo odzove s povi\xc5\xa1anim arterijskim tlakom in s sr\xc4\x8dnim utripom v \xc4\x8dasu mirovanja, s sladkorno boleznijo tipa 2, z zvi\xc5\xa1animi ma\xc5\xa1\xc4\x8dobami, z visceralnim tipom debelosti, s pove\xc4\x8dano gostoto krvi, nagnjenostjo k strjevanju in vnetju, z neodzivnostjo na insulin, visokimi plazmatskimi vrednostmi insulina in s simpati\xc4\x8dno hiperaktivnostjo. Pomanjkanje kortizola lahko povzro\xc4\x8di pove\xc4\x8dano dovzetnost za avtoimune bolezni, vnetja, kroni\xc4\x8dne bole\xc4\x8dine, astmo in alergije.'